Kritiek oor Twitter-besluit om Trump af te skopDie Amerikaanse president Donald Trump. (Foto: Evan Vucci/AP) Die Duitse kanselier Angela Merkel glo die besluit deur sosialemediamaatskappye om die Amerikaanse pres. Donald Trump permanent van hul platforms af te skop, is problematies omdat vryheid van mening nie deur die hoofde van sulke aanlyn platforms bepaal behoort te word nie, het haar woordvoerder Maandag gesê. Twitter het Vrydagaand aangekondig dat Trump, ŉ ywerige gebruiker, se rekening op dié platform permanent opgeskort is. Voordat hy van die platform verbied is, het Trump meer as 88 miljoen volgelinge gehad. Trump is in dié stadium ook “onbepaald” op Facebook en Instagram verbied weens sy “gebruik van [Facebook] om gewelddadige opstand teen ŉ demokraties verkose regering aan te blaas”, het die maatskappy ŉ dag tevore aangekondig. “Die basiese reg op vryheid van uitdrukking is ŉ fundamentele reg van wesenlike belang en daar kan nie met hierdie reg ingemeng word op ŉ ander wyse as deur die wet en die raamwerk soos deur wetgewing bepaal nie. Dit kan nie ŉ besluit deur die bestuur van sosialemediaplatforms wees nie. (Skermgreep: Twitter) “Uit hierdie oogpunt beskou die kanselier dit as problematies dat die Amerikaanse president permanent versper word.” Een van die Europese Unie (EU) se voorste amptenare oor tegnologiese beleid het intussen ook gesê Trump-ondersteuners se aanval op die Amerikaanse kongresgebou sal in die geskiedenis beskou word as sosiale media se sogenaamde 11 September. “Net soos wat 9/11 ŉ paradigmaskuif vir wêreldwye veiligheid aandui, sien ons 20 jaar later ŉ voor-en-na-fase in die rol van aanlyn platforms in ons demokrasie,” het EU-kommissaris Thierry Breton op Politico geskryf. Trump se verbanning op Twitter is uit sommige oorde verwelkom, maar het ook kritiek uitgelok – selfs van sommige van die president se teenstanders. Volgens Breton dui die voorvalle in Washington op die “kwesbaarheid van ons demokrasieë – en die bedreiging wat tegno-maatskappye wat nie voldoende gereguleer word nie, vir hul voortbestaan kan inhou”. Die voormalige Franse minister van finansies het ook sy bedenkinge gehad oor of sosialemediamaatskappye alleen die mag moet hê om ŉ Amerikaanse president te versper. “Die feit dat ŉ uitvoerende hoof die draad uit [Trump se] luidspreker kan pluk sonder enige wigte en teenwigte is verbysterend,” het Breton geskryf. “Dit is nie net bevestiging van die mag van die platforms nie, maar dit wys ook groot swakplekke in die manier waarop ons samelewing in die digitale ruimte opgestel is.” Breton het ook die EU se onlangse voorstelle verdedig om groot tegnologiemaatskappye strenger te reguleer, onder meer met die Wet op Digitale Dienste, wat beteken platforms kan beboet word vir versuim om onwettige inhoud te stuit. Nancy Pelosi, speaker van die Amerikaanse huis van verteenwoordigers, het die afgelope naweek geëis dat Trump dadelik van sy amp onthef word. Bykomende bron: AFP